༄༅། །དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ལ་གསོལ་བ་འདེབས་པ་ངོ་མཚར་རིན་པོ་ཆེའི་གཏེར་ཞེས་བྱ་བ་བཞུགས་སོ།། ཨོཾ་སྭ་སྟི་སིདྡྷིཾ། འདིར་སྲིད་པ་གསུམ་གྱི་བླ་མ་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ལ་གསོལ་བ་འདེབས་པ་ངོ་མཚར་རིན་པོ་ཆེའི་གཏེར་ཞེས་བྱ་བ། བླ་མ་དང་གཉིས་སུ་མེད་པའི་རྗེ་བཙུན་ངག་གི་དབང་ཕྱུག་ལ་ཕྱག་འཚལ་ལོ། །དུས་གསུམ་རྒྱལ་བ་མ་ལུས་བསྐྱེད་པའི་ཡབ། །རབ་འབྱམས་དཀྱིལ་འཁོར་རྒྱ་མཚོའི་ཁྱབ་བདག་མཆོག །ས་སྐྱའི་བླ་ཆེན་རྗེ་བཙུན་ཀུན་དགའི་མཚན། །སྔགས་འཆང་ཐམས་ཅད་མཁྱེན་པར་གསོལ་བ་འདེབས། །མགོན་ཁྱོད་གྲངས་མེད་བསྐལ་པའི་སྔོན་རོལ་ནས། །ཡན་ལག་བདུན་ལྡན་གོ་འཕང་མཆོག་བརྙེས་ཀྱང་། །གཞན་ངོར་སྤྲུལ་སྐུ་དུ་མའི་ཟློས་གར་མཁན། །སྔགས་འཆང༞ ཐུབ་དབང་པད་འབྱུང་སྲོང་བཙན་སྒམ་པོའི་དུས། །མཽ་འགལ་བུ་དང་ཤྲཱི་སིངྷའི་མཚན། །བློན་པོ་རིག་པ་ཅན་སོགས་སྐུར་སྤྲུལ་པའི། །སྔགས་འཆང༞ གཞན་ཡང་གངས་ཅན་འགྲོ་བའི་མུན་སེལ་མཆོག །སྐད་གཉིས་སྨྲ་བའི་སྒྲ་བསྒྱུར་ལོ་ཙཱ་བ། །དུ་མའི་གཟུགས་ཀྱིས་འགྲོ་བའི་དོན་མཛད་པའི། །སྔགས་འཆང༞ དུས་འདིར་འགྲན་ཟླ་བྲལ་བའི་གདུང་རིགས་ཀྱི། །རིགས་གསུམ་རྣམ་སྤྲུལ་རྒྱུན་ཆད་མེད་པའི་རྒྱུད། །ལྷ་བབས་འཁོན་རིགས་ས་སྐྱ་པར་འཁྲུངས་པའི། །སྔགས་འཆང༞ འཁྲུངས་མ་ཐག་ནས་སྔོན་གྱི་བག་ཆགས་ཀྱིས། །ངོ་མཚར་ཆོས་དང་མཐུན་པའི་རྩེད་འཇོ་ལས། །ཐ་མལ་བྱིས་པའི་སྤྱོད་པ་ཀུན་སྤངས་པའི། །སྔགས་འཆང༞ ན་ཚོད་གཞོན་ཡང་བློ་གྲོས་ཀུན་རྫོགས་པས། །འདི་ནི་འཇིག་རྟེན་ཀུན་གྱི་མེས་པོ་ཞེས། །དཔྱོད་ལྡན་རྣམས་ཀྱིས་མགྲིན་གཅིག་རབ་བསྔགས་པའི། །སྔགས་འཆང༞ དེ་ཚེ་ཆོས་ཀྱི་རྩ་བ་ཡི་གེ་དང་། །ཀློག་དང་ཁ་དོན་གཞུང་ལུགས་ཆེན་པོ་འགའ། །ལན་རེ་ཟུང་རེ་ཙམ་གྱིས་ཁོང་ཆུད་པའི། །སྔགས་འཆང༞ དུས་དེར་འཇམ་དབྱངས་ངུར་སྨྲིག་ན་བཟའ་དང་། །གོས་དཀར་ལྕང་ལོས་མཛེས་པ་མཆེད་ཀྱི་དྲུང་། །ས་སྐྱའི་ཡབ་ཆོས་མཐའ་དག་ལེགས་ནོས་པའི། །སྔགས་འཆང༞ གཞན་ཡང་རྡོ་རྗེ་འཆང་ཆེན་མི་ཡི་ཟོལ། །དུས་གསུམ་སྒྲིབ་མེད་གཟིགས་པའི་མུས་པ་རྗེ། །གང་གི་ཐུགས་རྗེའི་ལྕགས་ཀྱུས་མྱུར་དྲངས་པའི། །སྔགས་འཆང༞ དེ་ཚེ་རྗེ་བཙུན་འཁོར་ལོ་སྡོམ་པ་དང་། །མཇལ་མ་ཐག་ནས་ཐུགས་ཡིད་གཅིག་འདྲེས་ཤིང་། །རྒྱལ་བའི་རྒྱལ་ཚབ་མཆོག་ཏུ་དབང་བསྐུར་བའི། །སྔགས་འཆང༞ དུས་དེར་ས་སྐྱའི་རྗེ་བཙུན་ལས་འོངས་པའི། །ཟབ་རྒྱས་ཆོས་ཚུལ་སྒོ་བརྒྱའི་གཉེར་གཏད་ནས། །ཡོངས་རྫོགས་བསྟན་པའི་བདག་པོར་མངའ་གསོལ་བའི། །སྔགས་འཆང༞ ཁྱབ་བདག་མུས་པ་ཆེན་པོའི་ཞལ་སྔ་ནས། །དེང་ནས་བཟུང་སྟེ་བྱང་ཆུབ་མ་ཐོབ་པར། །ནམ་ཡང་འབྲལ་བ་མེད་པའི་ཞལ་ལུང་བརྙེས། །སྔགས་འཆང༞ གཞན་ཡང་སྐྱེས་ཆེན་མཁས་དང་གྲུབ་པའི་མཆོག །བགྲང་ཡས་བསྟེན་ནས་གསན་པ་རྒྱ་མཚོ་ཡི། །ཕ་མཐར་སོན་ཀྱང་ངོམས་མེད་བློ་གྲོས་ཅན། །སྔགས་འཆང༞ བཟོ་གསོ་སྒྲ་དང་ཚད་མ་ནང་དོན་རིག །སྡེ་སྣོད་གསུམ་དང་རྒྱུད་སྡེ་བཞི་ཡི་དོན། །གཟིགས་པ་ཙམ་གྱིས་དོན་རྣམས་ཁོང་ནས་གྲོལ། །སྔགས་འཆང༞ གཞན་ཡང་སྙན་ངག་མངོན་བརྗོད་ཟློས་གར་སོགས། །མཁས་པ་རྣམས་ལ་གྲགས་པའི་ཤེས་བྱའི་ཚོགས། །མ་ལུས་ཇི་བཞིན་གཟིགས་པའི་སྤྱན་ཡངས་པ། །སྔགས་འཆང༞ ཀུན་གྱིས་རྟོགས་པར་དཀའ་བའི་གནས་འགའ་ཞིག །འདི་དོན་ཅི་ཞེས་བསམ་པས་དེ་མ་ཐག །རྒྱུ་མཚན་དང་བཅས་རང་ཤར་ཚུལ་གྱིས་རྟོགས། །སྔགས་འཆང༞ འཆད་ན་མཁས་པ་ཀུན་གྱི་ཡིད་འཕྲོག་ཅིང་། །རྩོད་ན་ལོག་ལྟའི་དྲེགས་པ་རྩད་ནས་འཇོམས། །རྩོམ་ན་ཤེས་བྱའི་གནས་ཀུན་རབ་གསལ་བའི། །སྔགས་འཆང༞ ཟབ་རྒྱས་ཆོས་ཚུལ་མི་འདྲ་བརྒྱ་འགྱེད་ཅིང་། །ཀུན་ཀྱང་དེ་ཉིད་ཁོ་ན་སྦྱངས་པ་ལྟར། །སྨྲ་བའི་དབང་པོ་ཀུན་གྱིས་འགྲན་བྲལ་བའི། །སྔགས་འཆང༞ མཁས་པའི་གཙུག་རྒྱན་ངག་དབང་ཆོས་གྲགས་ཀྱིས། །མགོན་ཁྱོད་ཐམས་ཅད་མཁྱེན་པར་མཚན་གསོལ་ཏེ།་་་་་མཁན་ཆེན་འཇམ་པའི་དབྱངས་ཉིད་ཀྱིས་མཛད་པའི་ཀྱཻ་རྡོ་རྗེའི་རྒྱུད་གསུམ་གྱི་དོན་འགྲེལ་ཁོག་ཕུབ་གནད་ཀྱི་ལྡེ་མིག་ཅེས་བྱ་བའི་བསྟན་བཅོས་ཀྱི་བསྐུལ་བ་པོའི་སྐབས་སུ། མཁྱེན་རབ་ཀྱི་དབང་ཕྱུག་བདག་ཆེན་ཐམས་ཅད་མཁྱེན་པ་ངག་གི་དབང་པོ་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་ནོར་འཛིན་མའི་ཟླ་བའི་སྐྱེས་གནང་དང་བཅས་བཀའ་མཆིད་བདུད་རྩིའི་དོག་པས་བསྐུལ་བ་ལས་ཞེས་འབྱུང་བ་ཡིན་ནོ། །རྟག་ཏུ་གུས་དང་སྲི་ཞུ་ཆེར་མཛད་པའི། །སྔགས་འཆང༞ ལྷ་མཆོག་ཡི་དམ་ཞི་ཁྲོ་རབ་འབྱམས་དང་། །རྡོ་རྗེའི་ཆོས་སྐྱོང་མཐུ་རྩལ་ཅན་རྣམས་ཀྱི། །གྲངས་དང་མཚན་མའི་བསྙེན་པ་མཐར་ཕྱིན་པའི། །སྔགས་འཆང༞ དཔལ་ལྡན་སྟོབས་ཀྱི་མགོན་པོ་ལ་སོགས་པ། །བརྒྱུད་པའི་བླ་མ་དུ་མས་བྱིན་བརླབས་ཤིང་། །བསྟན་སྲུང་རྣམ་འཕྲུལ་མཐའ་དག་ཉེར་གཟིགས་པའི། །སྔགས་འཆང༞ གཞོན་ནུའི་དུས་ནས་མངོན་པར་ཤེས་པ་དང་། །ཆོས་ཀུན་གནས་ལུགས་གཞི་མེད་རྩ་བྲལ་གྱི། །ཡེ་འཇམ་ཆེན་པོའི་རང་ཞལ་རྗེན་པར་གཟིགས། །སྔགས་འཆང༞ སྔགས་འཆང་གྲགས་པའི་མཚན་དང་མུས་ཆེན་རྗེས། །མགོན་ཁྱོད་མ་འོངས་དཔལ་ལྡན་ས་སྐྱ་ཡི། །ཆོས་སྲིད་ཀུན་གྱི་བདག་པོར་ལུང་བསྟན་པའི། །སྔགས་འཆང༞ བསྟན་སྲུང་གཙོ་བོས་བསྟན་པའི་གཉེར་གཏད་ཅིང་། །ཞིང་སྐྱོང་དབང་པོས་འབྲལ་མེད་སྐྱོང་པ་དང་། །འཕྲིན་ལས་མགོན་པོས་བཀའ་བབ་མཚན་མ་བརྙེས། །སྔགས་འཆང༞ སྐལ་ལྡན་རྣམས་ལ་ཆོས་འཁོར་སྐོར་བའི་ཚེ། །ལྷ་ཡིས་མེ་ཏོག་སིལ་མས་རྟག་མཆོད་ཅིང་། །སྲུང་མས་གདུག་ཅན་དངོས་སུ་ཆམ་ལ་འབེབས། །སྔགས་འཆང༞ འགྲོ་རྣམས་རིམས་ནད་དྲག་པོས་གཟིར་བ་ན། །ཁྱོད་ཀྱི་ནུས་པས་ནད་རྣམས་ཀུན་ཞི་ནས། །གྲངས་མེད་འགྲོ་ལ་སྲོག་གི་སྦྱིན་པ་མཛད། །སྔགས་འཆང༞ གཞན་ཡང་འཇིག་རྟེན་ལོ་དགྲས་ཉེན་པའི་ཚེ། །ས་ཕྱོགས་དེ་ཉིད་ཞབས་ཀྱིས་བཅག་ཙམ་གྱིས། །ལོ་ཕྱུགས་རྟག་ཏུ་ལེགས་པའི་དཔལ་སྟེར་བའི། །སྔགས་འཆང༞ གནས་ཆེན་རྣམས་སུ་ངོ་མཚར་ལྟས་མང་དང་། །རི་གཟར་རྦབ་ཀྱི་གནོད་པས་མི་བརྫི་སོགས། །རྨད་བྱུང་གྲུབ་པའི་མཚན་མ་མཐའ་ཡས་པའི། །སྔགས་འཆང༞ མཚན་ལྡན་བླ་མ་རྣམས་ཀྱིས་ལུང་བསྟན་བཞིན། །དཔལ་ལྡན་ས་སྐྱའི་བསྟན་པའི་ཁུར་ཆེན་པོ། །རྒྱལ་སྲས་ཁྱོད་ཀྱིས་ངལ་བ་ལྷུར་མཛད་པའི། །སྔགས་འཆང༞ རྗེ་བཙུན་གོང་མའི་ཐུགས་དགོངས་རྫོགས་པའི་ཐབས། །རྟེན་གསུམ་བཞེངས་དང་དཀྱིལ་འཁོར་སྒྲུབ་མཆོད་སོགས། །ཀུན་ཀྱང་དབྱར་མཚོ་བཞིན་དུ་རྒྱས་མཛད་པའི། །སྔགས་འཆང༞ ཁྱོད་ཀྱི་དཔལ་འབྱོར་ལོངས་སྤྱོད་ཇི་སྙེད་པ། །ཀུན་ཀྱང་འདུས་པ་རྒྱ་མཚོའི་སྙེན་བཀུར་གྱི། །རྒྱུན་བཟང་གོང་ནས་གོང་དུ་འཕེལ་མཛད་པའི། །སྔགས་འཆང༞ དམ་རྫས་འཆི་མེད་རིལ་བུ་སྒྲུབ་པའི་ཚེ། །རྟག་པར་མཁའ་ལ་འཇའ་འོད་གུར་ཁང་དང་། །དྲི་བཟང་དང་བཅས་རིལ་བུ་རབ་འཕེལ་བའི། །སྔགས་འཆང༞ ཕྱི་ལྟར་འཕྲིན་ལས་རྣམ་བཞིས་བསྟན་པ་སྤེལ། །ནང་དུ་ཟབ་མོའི་ལམ་ལ་གཅིག་ཏུ་དྲིལ། །རྟག་ཏུ་ཆོས་མཐུན་བྱ་བས་དུས་འདའ་བའི། །སྔགས་འཆང༞ ཁྱོད་ཀྱིས་ཆེ་ཕྲའི་བྱ་བ་འགའ་ཞིག་ལ། །གསོལ་བ་བཏབ་ན་རྩ་རྒྱུད་བླ་མ་དང་། །སྲུང་མས་འོད་གསལ་ངང་དུ་ལུང་སྟོན་པས། །སྔགས་འཆང༞ དཀོན་མཆོག་མཆོད་སོགས་བྱང་ཆུབ་སེམས་དཔའ་ཡི། །རླབས་ཆེན་སྤྱོད་པའི་ཁྱད་པར་བགྲང་ཡས་སོགས། །ཅི་མཛད་བསྟན་དང་འགྲོ་བའི་དོན་གྱུར་པའི། །སྔགས་འཆང༞ དེ་ཕྱིར་དཔལ་ལྡན་ས་སྐྱའི་ཆོས་སྲིད་ཀྱི། །དཔལ་འབྱོར་ཡར་ངོའི་ཟླ་ལྟར་རབ་རྒྱས་ཏེ། །ལྗོངས་འདིར་བསྟན་འཛིན་ཡོངས་ཀྱི་རྒྱན་གྱུར་པའི། །སྔགས་འཆང༞ ཨེ་མ་སྔོན་གྱི་སྐྱེས་ཆེན་སྔགས་འཆང་རྗེ། །ངག་གི་དབང་པོ་ཀུན་དགའ་རིན་ཆེན་ཉིད། །སླར་ཡང་བྱོན་པ་ལྟ་བུའི་མཛད་འཕྲིན་ཅན། །སྔགས་འཆང༞ དཔལ་ལྡན་འཕགས་པ་མྱ་ངན་འདས་རྗེས་སུ། །ས་སྐྱའི་ཆོས་སྲིད་དཔལ་འབྱོར་ཕུན་ཚོགས་རྣམས། །ཁྱོད་དང་མཚུངས་པ་གཞན་མེད་ནུས་པའི་གཏེར། །སྔགས་འཆང༞ འཁོར་ལོས་བསྒྱུར་བའི་དཔལ་འབྱོར་ཕུན་ཚོགས་དང་། །མཁས་ཤིང་གྲུབ་པའི་བློ་གྲོས་ཀུན་ལྡན་པས། །དེང་སང་ཐུབ་དབང་བསྟན་པའི་སྲོག་ཤིང་མཆོག །སྔགས་འཆང༞ མགོན་པོ་ཁྱོད་ཀྱི་དྲི་མེད་རིགས་ཀྱི་སྲས། །བརྒྱུད་པར་བཅས་སོགས་དངོས་བརྒྱུད་སློབ་ཚོགས་ཀྱིས། །སྲིད་མཐའི་བར་དུ་བསྟན་པ་འཛིན་མཛད་པའི། །སྔགས་འཆང༞ དེ་ལྟར་མཁྱེན་བརྩེ་ནུས་པ་ཀུན་གྱི་གཏེར། །སྐྱབས་གནས་བསླུ་མེད་ཐམས་ཅད་འདུས་པའི་དངོས། །འབྲེལ་ཚད་དོན་ལྡན་ཁྱོད་ལ་གསོལ་བཏབ་པས། །བསམ་དོན་འདི་དག་མྱུར་དུ་འགྲུབ་གྱུར་ཅིག །བསྟན་དང་འགྲོ་ལ་ཕན་བདེ་འབྱུང་བའི་གཞི། །སྔགས་འཆང་བླ་མ་བསྐལ་བརྒྱར་ཞབས་བརྟན་ཅིང་། །བསྟན་འཛིན་བུ་སློབ་བསྟན་སྐྱོང་སྦྱིན་བདག་སོགས། །ཀུན་གྱི་ཐུགས་བཞེད་མ་ལུས་འགྲུབ་གྱུར་ཅིག །དེ་ལ་བརྟེན་ནས་སྤྱི་དང་བྱེ་བྲག་གི །བསྟན་པ་རིན་ཆེན་མཆོག་ཏུ་རབ་འཕེལ་ནས། །འཇིག་རྟེན་ཁམས་ཀྱི་འགྲོ་བ་མ་ལུས་པ། །བདེ་སྐྱིད་ལྡན་ཞིང་ཆོས་མཐུན་སྤྱོད་གྱུར་ཅིག །འཁོར་འདས་བྱེད་པོ་གཞན་མེད་རང་གི་སེམས། །སྣང་བ་མ་འགགས་རྐྱེན་གྱིས་སྣ་ཚོགས་འཆར། །ཤར་ཙམ་ཉིད་ནས་རང་གི་ངོ་བོས་སྟོང་། །མྱོང་སྟོང་བརྗོད་བྲལ་གནས་ལུགས་རྟོགས་གྱུར་ཅིག །དེ་ལྟའི་ཟུང་འཇུག་ལྟ་བའི་རྩིས་ཟིན་པའི། །མཉམ་གཞག་རྗེས་ཐོབ་སྤྱོད་ལམ་ཕྲ་མོ་ཚུན། །སྣ་ཚོགས་ཐབས་ལ་མཁས་པའི་རྣལ་འབྱོར་གྱིས། །སྒྲིབ་གཉིས་བག་ཆགས་བཅས་པ་བྱང་གྱུར་ཅིག །མདོར་ན་རྡོ་རྗེ་འཆང་དངོས་སྔགས་འཆང་རྗེ། །ཁྱོད་ཀྱི་རྣམ་ཐར་བརྗོད་ཅིང་གསོལ་བཏབ་པས། །དེང་ནས་བཟུང་སྟེ་བྱང་ཆུབ་མ་ཐོབ་བར། །འདྲེན་མཆོག་ཁྱེད་ཀྱིས་རྗེས་སུ་འཛིན་གྱུར་ཅིག། །།ཅེས་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ལ་གསོལ་བ་འདེབས་པ་ངོ་མཚར་རིན་པོ་ཆེའི་གཏེར་ཞེས་བྱ་བ་འདི་ཡང་། མགོན་པོ་འཇམ་པའི་དབྱངས་ཀྱི་རྣམ་པར་སྤྲུལ་པ་རྗེ་བཙུན་ས་སྐྱ་པའི་གདུང་རྒྱུད་དྲི་མ་མེད་པ་རིམ་པར་བྱོན་པ་རྣམས། གདུལ་བྱ་གཞན་གྱི་སྣང་ངོར་གྲུབ་པའི་མཚན་མ་བརྙེས་པའི་ཚུལ་འཛིན་པའི་གང་ཟག་ཁྱད་པར་ཅན་མང་དུ་བྱོན་ཡང་། འདིར་ནི་གྲུབ་པ་ཉིད་དུ་མ་ཟད་པར། མཁས་པའི་ཡོན་ཏན་གྱི་ཁྱད་པར་ཉིད་གཞན་ལས་ངོ་མཚར་ཆེས་མཆོག་ཏུ་ཆེ་བར་མཐོང་ནས་དེ་ཉིད་རྒྱན་གྱི་དམ་པར་བྱས་ཏེ། གསོལ་འདེབས་ཤླཽ་ཀ་ཀུན་གྱི་མཇུག་ཏུ་ཡང་། སྔགས་འཆང་ཐམས་ཅད་མཁྱེན་པ་ཞེས་པའི་ཚིག་སྦྱོར་གྱིས་བརྒྱན་པ་འདི་ནི། སྔགས་འཆང་ཆོས་ཀྱི་རྒྱལ་པོ་ཉིད་ཀྱི་ཞབས་འབྲིང་པ་ཆེན་པོ་རབ་འབྱམས་སྨྲ་བ་དགེ་སློང་རྡོ་རྗེ་འཛིན་པ་ཟུང་གིས་ཡང་ཡང་དུ་བསྐུལ་བ་དང་། རང་ཉིད་ཀྱང་བདུད་ལས་ཀྱི་མི་ཕྱེད་པའི་དད་པ་ཆེན་པོས་ཀུན་ནས་བསླངས་ཏེ། ཤཱཀྱའི་དགེ་སློང་བྱམས་པ་ཀུན་དགའ་དོན་གྲུབ་ཀྱིས་རྗེ་ཉིད་ཀྱི་ངོ་མཚར་བའི་རྣམ་ཐར་གྱི་ཆ་ཅུང་ཟད་འདི་རྣམས། ཞབས་དྲུང་དུ་ཡུན་རིང་གནས་པ་དག་གི་ངག་འགྲོས་དང་མཐུན་པར་བཀོད་དེ། ས་ཕོ་འབྲུག་གི་ལོ་དབོའི་ཟླ་བའི་དཀར་པོའི་ཕྱོགས་ཀྱི་ཚེས་ལྔ་གཟའ་སྐར་འཛོམས་པའི་ཉིན། ལོ་དགོན་པའི་གཟིམས་ཆུང་ལྕང་ལོ་ཅན་དུ་སྦྱར་བ་འདིས་འཕྲལ་དང་ཡུན་དུ་དགེ་ལེགས་སུ་གྱུར་ཅིག །འདིས་བདག་དང་བསྐུལ་བ་པོ་རྣམས་ཀྱི་འདི་ཕྱིའི་བསམ་དོན་ཐམས་ཅད་ཡིད་བཞིན་དུ་འགྲུབ་པའི་རྒྱུར་གྱུར་ཅིག། །།ཀ་ལྱ་ན་ཝརྡྷནྡུ།། །།ཤུ་བྷཾ།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།